**Ανθισμένες Μανόλιες** (αγγλικά: *Steel Magnolias*) είναι ο τίτλος αμερικανικής δραματικής κωμωδίας, παραγωγής 1989. Τη σκηνοθεσία ανέλαβε ο Χέρμπερτ Ρος και το σενάριο έγραψε ο Ρόμπερτ Χάρλινγκ και είναι βασισμένο στο ομότιτλο θεατρικό του έργο. Πρωταγωνιστούν οι Σάλι Φιλντ, Ντόλι Πάρτον, Σίρλεϊ ΜακΛέιν, Ντάριλ Χάνα, Ολυμπία Δουκάκη και Τζούλια Ρόμπερτς. Έξι πολύ διαφορετικές γυναίκες μεταξύ τους συναντιούνται καθημερινά σε ένα κομμωτήριο. Η Τρούβι, η ιδιοκτήτρια, ο γάμος της οποίας περνάει κρίση, η Ουίζερ η οποία έχει μια σχέση αγάπης και μίσους με την Κλερ, η μυστηριώδης Ανέλ, η οικογενειάρχισσα Εμ'Λιν και η διαβητική της κόρη Σέλμπι. Ο τίτλος της ταινίας σημαίνει ότι οι πρωταγωνίστριες της ταινίες είναι εύθραστες σαν τις μανόλιες, αλλά σκληρές σαν ατσάλι.

Η ταινία κυκλοφόρησε στους κινηματογράφους στις 15 Νοεμβρίου 1989. Έλαβε θετικά σχόλια από τους κριτικούς, ενώ έγινε και μεγάλη εισπρακτική επιτυχία με συνολικές εισπράξεις 95,9 εκατομμύρια δολάρια παγκοσμίως. Η Τζούλια Ρόμπερτς έλαβε υποψηφιότητα για Όσκαρ Β' Γυναικείου Ρόλου και βραβεύτηκε με Χρυσή Σφαίρα για την ερμηνεία της.

Πλοκή
-----

Η Ανέλ, μια πρόσφατη απόφοιτος σχολής ομορφιάς, προσλαμβάνεται από την Τρούβι Τζόουνς για να εργάζεται στο σπίτι της όπου διατηρεί κομμωτήριο. Η Εμ'Λιν Ίτεντον, μια καλή φίλη της Τρούβι, και η κόρη της Σέλμπι, πηγαίνουν στο κομμωτήριο για να προετοιμαστούν για το γάμο της Σέλμπι, ο οποίος θα πραγματοποιηθεί την ίδια μέρα. Στο κομμωτήριο φτάνουν επίσης η Ουίζερ Μπορντό, μια εκκεντρική χήρα και η Κλερ Μπέλτσερ, επίσης χήρα, η οποία απολαμβάνει να πειράζει την Ουίζερ. Κατά τη διάρκεια μιας διαφωνίας μεταξύ της Σέλπμι και της μητέρας της για το αν η Σέλπμι πρέπει να φέρει στον κόσμο ένα παιδί, η Σέλμπι, η οποία είναι διαβητική, πέφτει σε κατάσταση υπογλυκαιμίας. Ανακάμπτει όμως γρήγορα με λίγο χυμό πορτοκάλι που της δίνει η μητέρα της και οι άλλες γυναίκες στο κομμωτήριο.

Περνούν αρκετοί μήνες και η Σέλμπι μαζί με το σύζυγό της, Τζάκσον, ανακοινώνουν στην οικογένεια ότι περιμένουν το πρώτο τους παιδί. Παρά το γεγονός ότι η πλειοψηφία της οικογένειας είναι ενθουσιασμένοι, η Εμ'Λιν ανησυχεί ότι το σώμα της Σέλμπι δεν θα μπορέσει να αντέξει την εγκυμοσύνη και το άγχος του τοκετού. Η Σέλπμι φέρνει στον κόσμο ένα υγιέστατο αγοράκι, ωστόσο, στα πρώτα γενέθλια του μικρού, η Σέλμπι αρχίζει να δείχνει σημάδια νεφρικής ανεπάρκειας. Η Εμ'Λιν προτείνει στη Σέλμπι να της δωρίσει το ένα της νεφρό.

Λίγο καιρό μετά τη χειρουργική επέμβαση, το σώμα της Σέλμπι απορρίπτει το νεφρό και η ίδια πέφτει σε κώμα. Οι γιατροί ενημερώνουν την οικογένεια ότι κατά πάσα πιθανότητα η Σέλμπι θα παραμείνει επ' αόριστον σε κωματώδη κατάσταση. Ο σύζυγός της και η οικογένειά της αποφασίζουν από κοινού να βγάλουν την Σέλμπι από το μηχάνημα που την κρατά στη ζωή. Στην κηδεία, λίγο πριν το τέλος, η Εμ'Λιν παθαίνει κρίση υστερίας μπροστά στις Κλερ, Τρούβι, Ανέλ και Ουίζερ. Και οι τέσσερις γυναίκες συμπαραστέκονται στην Εμ'Λιν μέσω του χιούμορ και της αγάπης.

Αργότερα, η Εμ'Λιν αρχίζει να αποδέχεται το θάνατο της κόρης της και εστιάζει την ενέργειά της στο να βοηθήσει τον Τζάκσον να μεγαλώσουν το παιδί. Η Ανέλ, η οποία είναι παντρεμένη και έγκυος, ζητά από την Εμ'Λιν αν θα μπορούσε να δώσει στο μωρό της το όνομα Σέλμπι. Μήνες αργότερα, το πρωί του Πάσχα, η Ανέλ πηγαίνει στη δουλειά και κατά τη διάρκεια του πασχαλινού κυνηγιού με αυγά την πιάνουν οι πόνοι της γέννας και σπεύδει στο νοσοκομείο.

Ηθοποιοί και Χαρακτήρες
-----------------------

* Σάλι Φιλντ στο ρόλο της *Εμ'Λιν Ίτεντον*
* Ντόλι Πάρτον στο ρόλο της *Τρούβι Τζόουνς*
* Σίρλεϊ ΜακΛέιν στο ρόλο της *Λουίζα "Ουίζερ" Μπορντό*
* Ντάριλ Χάνα στο ρόλο της *Ανέλ*
* Ολυμπία Δουκάκη στο ρόλο της *Κλερ Μπέλτσερ*
* Τζούλια Ρόμπερτς στο ρόλο της *Σέλμπι Ίτεντον Λάτσερι*
* Τομ Σκέριτ στο ρόλο του *Νταμ Ίτεντον*
* Σαμ Σέπαρντ στο ρόλο του *Σπαντ Τζόουνς*
* Ντίλαν ΜακΝτέρμοτ στο ρόλο του *Τζάκσον Λάτσερι*
* Κέβιν Τζ. Ο' Κόνορ στο ρόλο του *Σάμι Ντεσότο*
* Μπιλ ΜακΚάτσεον στο ρόλο του *Όουεν Τζένκινς*
* Αν Γουέτζγουορθ στο ρόλο της *Θείας Φερν*
* Νόουλ Τζόνσον στο ρόλο του *Τόμι Ίτεντον*
* Τζόναθαν Γουάρντ στο ρόλο του *Τζόναθαν Ίτεντον*
* Μπίμπι Μπες στο ρόλο της *Μπελ Μαρμίλιον*
* Τζανίν Τέρνερ στο ρόλο της *Νάνσι-Μπεθ Μαρμίλιον*

Box office
----------

Η ταινία *Ανθισμένες Μανόλιες* έκανε άνοιγμα τριημέρου στην 5η θέση με 7 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 83,7 εκατομμύρια δολάρια και στον υπόλοιπο κόσμο συγκέντρωσε 12,1 εκατομμύρια δολάρια. Παγκοσμίως απέφερε 95,9 εκατομμύρια δολάρια.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Β' Γυναικείου Ρόλου | Τζούλια Ρόμπερτς | Υποψηφιότητα |
| Χρυσές Σφαίρες | Α' Γυναικείου Ρόλου - Δράμα | Σάλι Φιλντ | Υποψηφιότητα |
| Β' Γυναικείου Ρόλου | Τζούλια Ρόμπερτς | Νίκη |
| BAFTA | Β' Γυναικείου Ρόλου | Σίρλεϊ ΜακΛέιν | Υποψηφιότητα |
|

Παραπομπές
----------

1. ↑  Eric Henderson (11 Σεπτεμβρίου 2012). «Steel Magnolias». *Slant Magazine*. Ανακτήθηκε στις 28 Σεπτεμβρίου 2012.
2. ↑  Scanlon, J (2007). *If My Husband Calls I’m Not Here: The Beauty Parlor as Real and Representational Female Space*. Feminist Studies. σελ. 33.
3. ↑  «Ανθισμένες Μανόλιες στο Rotten Tomatoes». *Rotten Tomatoes*. Ανακτήθηκε στις 28 Σεπτεμβρίου 2012.
4. 1 2 3 4  «Ανθισμένες Μανόλιες στο Box Office Mojo». *Box Office Mojo*. Ανακτήθηκε στις 28 Σεπτεμβρίου 2012.
5. 1 2  «The 62nd Academy Awards (1990) Nominees and Winners». oscars.org. 26 Μαρτίου 1990. Ανακτήθηκε στις 28 Σεπτεμβρίου 2012.
6. 1 2  «The 47th Annual Golden Globe Awards (1990)». goldenglobes.org. Αρχειοθετήθηκε από το πρωτότυπο στις 27 Μαΐου 2011. Ανακτήθηκε στις 28 Σεπτεμβρίου 2012.
7. ↑  «BAFTA Awards». *IMDb*. Ανακτήθηκε στις 28 Σεπτεμβρίου 2012.

Εξωτερικοί σύνδεσμοι
--------------------

* Ανθισμένες Μανόλιες στο IMDb
* *Ανθισμένες Μανόλιες* στο Rotten Tomatoes
* *Steel Magnolias* στην TCM Movie Database
* Diabetes in the Movies
* *Ανθισμένες Μανόλιες* στο Box Office Mojo